Erling Bonnesen (V), 2012-03-30:
Tak for det.
Venstre, Dansk Folkeparti og Det Konservative Folkeparti har fremsat et beslutningsforslag om en ny YJ-ordning.
Der er brug for ordningen nu til at hjælpe nye unge landmænd i gang, når de skal etablere sig og opbygge moderne landbrugsvirksomheder, hvor der kræves store investeringer på adskillige millioner kroner.
Vi har søgt at skrue en enkel og ubureaukratisk ordning sammen, og vi foreslår, at den nye ordning skal vedtages nu i foråret 2012 og virke inden sommerferien i år.
Der er tale om en garantiordning, hvor alle, der deltager i ordningen, betaler et garantigebyr, som skal dække et eventuelt tab i ordningen.
Det nye er, at dette garantigebyr er variabelt, således at hvis der kun kommer små tab, falder gebyret, og hvis tabene måtte stige, ja, så stiger gebyret naturligvis, således at ordningen er selvfinansierende.
Det betyder også, at de unge nystartende landmænd, der deltager i ordningen, ikke belaster nogen andre med ordningen, hverken staten eller for den sags skyld nogen andre.
Fordelen ved ordningen er, at man så kan få en garanti for et lån, f.eks. i sit pengeinstitut, hvilket vil gøre det lettere for de nystartende landmænd at få deres samlede finansiering til at falde på plads.
Vi er som forslagsstillere naturligvis parate til at forhandle de nærmere detaljer i forbindelse med udarbejdelsen af det konkrete lovforslag, men et konkret eksempel kunne være at tage udgangspunkt i følgende: Som garanti ved lånets placering: inden for 90 pct. af lånegrundlaget. Maksimal udmålingsprocent af lånet: 20 pct. af lånegrundlaget.
Det maksimale lån i alt på 5 mio. kr. En stiftelsesprovision til robustgørelse af ordningen.
Det kunne være garanti for f.eks. et banklån.
En maksimal løbetid på 10 år.
For så vidt også angår eventuel rykning af lånet senere, har vi tænkt over det, således at vi siger ja, men fortsat inden for de 90 pct. af den samlede vurdering og bankgodkendelse.
Det er et konkret eksempel, som kunne være udgangspunktet for at forhandle det endelige lovforslag på plads.
Ligesom vi naturligvis er parate til at se på andre modeller og eventuelle gradueringer af garantiafdækning.
Blot er det vigtigt, som det er understreget flere gange, at ordningen er og skal være selvfinansierende.
Adskillige unge landmænd vil gerne etablere sig og komme i gang med opbygning af moderne landbrugsvirksomheder, så det er nu, der er brug for garantiordningen, så den kan medvirke til, at de unge nystartende, etablerende landmænd kan få deres samlede finansiering på plads ved opstart.
Arbejdsgruppen, som blev nedsat, da den gamle YJ-ordning desværre måtte nedlægges, har afrapporteret.
Der har så også i forbindelse med debatten været spurgt til, om sådan en ordning, som kommer nu, medvirker til kapitalisering.
Det tror jeg ikke den vil, fordi der jo netop er tale om en garantiordning målrettet til førstegangsetablerende landmænd, og tanken er, at garantiordningen for den enkelte skal have en maksimal løbetid på 10 år.
Sådan er det i hvert fald i det udspil, som vi lægger frem.
Der bliver heller ikke det, vi kan kalde frit løb ind i ordningen, da banken, som i øvrigt også selv skal give yderligere finansiering, skal kreditgodkende låntager og dermed garantimodtager.
Så der er sat – i citationstegn – lidt bremser på i forsøget på at sikre, at det kun er dygtige landmænd, både fagligt og ledelsesmæssigt, der kommer igennem nåleøjet.
Dette YJ-forslag er tænkt som at skulle være den ekstra og supplerende mulighed til unge nyetablerende og førstegangsetablerende landmænd, således at ordningen sammen med den netop aftalte finans- og bankpakke og de øvrige traditionelt kendte finansieringsværktøjer i markedet gør, at der igen kan komme mere gang i nyetableringer og deraf følgende udvikling af sunde landbrugsvirksomheder.
Landbruget og hele fødevaresektoren er fortsat en meget vigtig sektor for Danmark.
Fødevaresektoren genererer en stor eksportværdi og leverer dermed et vigtigt bidrag til finansieringen af velfærdssamfundet.
Samtidig producerer fødevaresektoren nogle af verdens bedste fødevarer.
Det er derfor påkrævet, at vi her i Folketinget har opmærksomhed på de unge nyetablerende landmænds vilkår, til generationsskifterne og nyetableringerne kan realiseres.
Der er således mange gode grunde til, at vi her i Folketinget lever op til vores forpligtelse til at sikre erhvervet gode rammevilkår, og hertil hører efter forslagsstillernes opfattelse en ny YJ-ordning til erstatning af den gamle ordning.
I Venstre, Dansk Folkeparti og Det Konservative Folkeparti vil vi se frem til en positiv modtagelse af forslaget til gavn for landbruget og fødevaresektoren, men vi kan selvfølgelig godt høre på debatten indtil nu, at det har lidt trange kår, men det skal ikke afholde os fra som forslagsstillere i Venstre, Dansk Folkeparti og Det Konservative Folkeparti at argumentere godt for det.